Alternatura va iniciar el programa d'activitats físiques amb una excursió entre els paratges de Viver i Xèrica
10 de novembre 2020

Comença la temporada del programa Alternatura amb la primera de les excursions que va tindre lloc diumenge passat, 8 de novembre. El projecte està emmarcat dins de l'Àrea d'Activitat Física i Salut, del departament d'Esports de Sagunt, i té com a objectiu promocionar la pràctica esportiva de muntanya i facilitar l'accés als ciutadans a esta mena d'activitats. La programació es dividix en dos temporades: tardor/hivern i primavera/estiu.

  

Tal com expliquen des de l'organització, la primera de les excursions va transcórrer pels paratges entre Viver i Xèrica, visitant les trinxeres de la línia XYZ (també denominada com a Línia Matallana). Estes trinxeres van ser construïdes en 1939 pels republicans i es van constituir com un punt estratègic durant la Guerra Civil. També es va coronar el cim de l'Alt Sayas i es va travessar el riu Palància, remullant els peus en les aigües fresques del riu al seu pas pel Sargal. Va ser una ruta amb un lleuger punt d'exigència i esforç per a gent acostumada a caminar per muntanya.

  

Després de l'aturada provocada per la crisi del coronavirus, Alternatura ha iniciat de nou la seua programació d'activitats físiques encara que de manera especial, ja que els grups són molt reduïts. Així mateix, en cadascuna de les activitats s'estan prenent totes les mesures que marca la pandèmia, el protocol de seguretat de l’Ajuntament de Sagunt i de la Federació Valenciana de muntanya C.V.

Segons la regidoria, està sent una temporada diferent respecte a la programació anterior, ja que, en lloc de realitzar una programació completa com en edicions anteriors, s'ha optat per anar a poc a poc, començant per oferir les eixides una a una i, una vegada vaja millorant la situació, aniran proposant-se més excursions. Així mateix, cal destacar que els viatges amb autobús i els menjars en restaurants han quedat suspesos.

​  

  

![](/media/hlmhhm2s/10foto-grupo-alto-sayas.jpg)  
  
  

  

*   [](http://www.facebook.com/sharer.php?u=https://aytosagunto.es/va/actualitat/alternatura-va-iniciar-el-programa-d-activitats-fisiques-amb-una-excursio-entre-els-paratges-de-viver-i-xerica/ "Facebook")
*   [](http://twitter.com/share?url=https://aytosagunto.es/va/actualitat/alternatura-va-iniciar-el-programa-d-activitats-fisiques-amb-una-excursio-entre-els-paratges-de-viver-i-xerica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/alternatura-va-iniciar-el-programa-d-activitats-fisiques-amb-una-excursio-entre-els-paratges-de-viver-i-xerica/ "Linked In")
*   [](mailto:?body=https://aytosagunto.es/va/actualitat/alternatura-va-iniciar-el-programa-d-activitats-fisiques-amb-una-excursio-entre-els-paratges-de-viver-i-xerica/)